***L 37. Үгүүлэл.***

Уншагты.

Энэ нютагта суута үльгэршэн гэжэ алдаршаһан Лодой басаган хүбүүн хоёройнгоо хүгжэмшэн болоогүйдэ, сэдьхэлдээ голхорон ябадаг байгаа. Хүбүүниинь, Майдар Дамдин хоёрой эсэгэнь, бага зэргэ дууладаг, теэд тэрээгээрээл дүүрэшоо. Мүнѳѳ энэ нютагтаа сугтаа байдаг басаганайнь үхибүүд ехэ болонхой. Тэдэнэй дунда хуур, хүгжэмѳѳр һонирхохо хүн үгыл даа. Харин Дамдин Майдар хоёр үбгэн абынгаа бэлиг шадабариие абаа гэжэ гансата мэдэгдээ һэн. Энэ үхибүүдэй эхэ эсэгэ хоёр тэдэнэйнгээ дуулалдажа, нааданхай лимбэ, гармошко дээрэ наадахаһаань хашархадаа, үбгэн абадань эльгээдэг бэлэй. Хоёр багашуулай баяртайнууд гүйлдэн ерэжэ, хуур дээрэ наадахыень гуйхада, Лодой үбгэн хуураа гаргажа, ашанартаа элдэб буряад хүгжэм, дуунуудые наадажа үгэдэг һэн…

А. Лыгденов

Үгтэһэн хэһэг соо юун тухай хэлэгдэнэб?

Хэһэг соо ороһон мэдүүлэлнүүд удхаараа холбоотой гү? Баталагты.

Тус мэдүүлэлнүүдые юун хамтадханаб?

Хэдэн мэдγγлэлээр ямар нэгэн юумэн тухай hанал бодол тэмдэглэһэн, үгүүлбэреэрээ дүүрэһэн нэгэ, гү, али хэдэн мэдүүлэлнүүдэй бүридэлые γ**гγγлэл** гэдэг.

Жэшээнь: *Наран гараба. Дулаан болобо. Шубуу шонхор дуулана.* Энэ мэдγγлэлнγγд нэгэ юумэн тухай хэлэhэн, нэгэ hанал бодол тэмдэглэhэн суг мэдγγлэлнүүд болоно.

Үгγγлэл соо ороһон мэдүүлэлнүүдые хамтадхаһан нэгэ һанал бодолые сэдэб (**темэ**) гэдэг.

Удхаараа болон байгуулгаараа холбоотой нэгэ гү, али хэдэн мэдүүлэлые **абзац** гэдэг. Абзац уташье, богонишье байжа болодог. Тэрээн дотор шэнэ юумэн тухай хэлэгдэдэг. Абзац шэнэ мүрһѳѳ эхилдэг.

Үгүүлэл **бүлэгүүдһээ** бүридэдэг. Бүлэг ехэшье, багашье байжа болодог. Жэшээнь, Ц-Б. Бадмаевай «Будамшуугай орон нютагаар Серёжын аяншалга» гэһэн туужа 12 бүлэгһѳѳ бүридэнэ.

Үгүүлэл удхынгаа талаар гурбан янзатай: **домоглол, зураглал, бодомжолго.**

**Домоглол** юумэнэй болон хүгжэжэ байһан үйлэ, байдалай хубилалта тухай юрэ хѳѳрэһэн һанамжа тэмдэглэһэн үгүүлэлэй янза болодог.

**Зураглал** юумэнэй болон хүгжэжэ байһан үйлэ, байдалай шанар шэнжые хубилалтагүйгѳѳр, байһан соонь зураглан харуулһан үгүүлэлэй янза болодог.

**Бодомжолго** юумэнэй болон хүгжэжэ байһан үйлэ, байдалай хубилалта тухай хэдэн һанамжануудые харуулһан, ямар нэгэн тобшололдо ерэһэн үгүүлэлэй янза болодог.

***Хэлэлгын стильнүүд.***

Үгтэһэн үгүүлэлнүүдые уншагты. Тус үгүүлэлнүүд соо ямар зорилго табигданаб?

а) Ямар нэгэн юумэн тухай тон зүб мэдээсэл дуулгаха;

б) Ямар нэгэн юумэн тухай сэдьхэлэй мэдэрэлээр хубаалдаха;

в) Ямар нэгэн юумэ зураглан харуулха;

г) Ямар нэгэн юумэ албан хэрэгэй аргаар мэдээсэхэ;

д) Ямар нэгэн юумэн тухай олондо мэдээсэл тараадаг аргаар дамжуулха;

1. … Дүшэтэй эсэгэнь дүрбэтэйхэн хүбүүгээ хүтэлэн, колхозой түб хотон соогуур алхална. Хүбүүниинь үйлсын хажуугаар жэрыһэн гэрнүүдые заажа:

- Энэ хэнэйхиб? – гэн абаһаа асуужа, хашараабал дааа.

Штакетник хашаатай, шифер хушалтатай, шэнэ гэр руу заажа, хүбүүниинь асууба:

- Одоол энэ хэнэйхиб?

Эсэгэнь мэдэжэшье ябаа һаа, залхуураад:

- Мэдэнэгүйб!- гэжэрхибэ.

- Та үбгэртэрѳѳ нютагайнгаа айл танихагүй, тулюур лэ байнат даа. Би иимэ бишыхан аад, мэдэнэлби даа. Энэ айлтнай Жамбал-хайнхи гээшэ. Яагааб даа, Доржуудай хүбүүтэй.

Б-Б. Намсарайн

Шэнэһэн модон хадаа ойто газарай 100-айнь хахадһаа ехэ хубиие эзэлдэг. Манай орон соо 14 түрэлэй шэнэһэн модо ургадаг юм. Республика доторнай сибириин, дагуурай түрэлэй шэлдэн хатуу шэнэһэн модон ургадаг. Сибириин түрэлэй шэнэһэн наруули дулаан газарнуудта- республикын баруун урда нютагуудаар ургадаг. Хойто болон баруун хойто нютагуудые дагуурай шэнэһэн модод эзэлдэг.

(Буряад хэлэнэй сахим һураха ном сооһоо)

1. Хабарай уһаар ундалһан шиигтэй газарта үбһэ ногоон, ургаса таряан түргэн бултайдаг. Тиибэшье манай эндэ хабартаа, зунай эхиндэ аадар бороогой оросогүй ушарһаа газар түргэн хатаад, ургасада һаад болодог.

Июниин халуун үдэрнүүд тогтожо, саг зуурын уһа сѳѳрэмүүд шэргэнэ.

Арбаад хоногой туршада сэлмэг, халуун үдэрнүүдэй һүүлээр бороогой үүлэнүүд гаража, бүхэли һүниндѳѳ ехэ уһатай бороо оробо. Энээнэй һүүлээр наран гаража, үбһэ ногоон ургахадал гэнэ, таряан түргэн үндэр болоно, огородой эдеэн һэргэн ургана.

Иимэл хадань эртын бороое тоһон гэдэг.

Б. Санжин

3. Д. О. Эрдынеев үндэр наһанай эрмэг тээшэ гэшхэбэшье, гуурһаяа орхёогүй, «Буряад үнэн» сониндо түүхэ шэнжэлгын асуудалнуудаар томо хэмжээнэй, орёо уран, удха шанараар һайн статья, очеркнуудаа толилуулһаар юм. Yе сагайнгаа үзэгдэлнүүдтэ имагтал нарин хандасатайнь, ѳѳрын сэгнэлтэ, тобшололтойнь элиржэ гарадаг.

**Н. Гармаева**

**Хэлэлгэ хэдэн янзын стильтэй байдаг: эрдэм-һуралсалай, албан хэрэгэй, уран һайханай, ниитэ толилолгын, яряанай.**

**Хэлэлгын стильнүүд** (хаана? хэнтэй? юундэ?)

|  |  |  |  |  |
| --- | --- | --- | --- | --- |
| Эрдэм-һуралсалай | Албан хэрэгэй | Уран һайханай | Ниитэ толилолгын | Яряанай |
| Мэдээсэл (томьёонууд) | Мэдээсэл (тусхай, онсо үгэнүүд болон обородууд) | Уншагшадта нүлѳѳлгэ (хэлэнэй уран арганууд) | Мэдээсэл (олониитэ- политичес  кэ лексикэ, ёһололой болон яряанай лексикэ) | Хѳѳрэлдѳѳн (нэгэ болон олон хүнтэй, яряанай үгэнүүд, дутуу мэдүүлэл  нүүд, диалог) |

**Эрдэм- һуралсалай стиль** ехэнхидээ эрдэмтэ хүдэлмэринүүдтэ (монографи, эрдэмэй статья, реферат, һургуулиин номууд г .м.) хэрэглэгдэдэг. Тэрэнэй онсо шэнжэнүүдынь гэхэдэ: хэлэхэ юумэеэ урид бодомжолго, монологическа түхэлтэй болголго, хэлэнэй аргануудые нягтаар шэлэлгэ, нормированна хэлэлгэ баримталга.

**Албан хэрэгэй стиль** ажабайдалай хуулиин, олониитэ- захиргаанай талануудые хангадаг. Энэ стиль гүрэнэй эмхи зургаануудта, сүүдтэ хэрэгэй саарһа дансануудые бэшэлгэдэ, мүн тиихэдэ элдэб албан хэрэгэй аман харилсаанда хэрэглэгдэдэг.

**Уран һайханай стиль** уран зохёолнууд соо хэрэглэгдэдэг. Энэ стиль уншагшын сэдьхэлдэ, һанаан бодолдонь нүлѳѳлдэг, авторай бодолые болон сэдьхэлэйнь мэдэрэлые дамжуулдаг, хэлэнэй бүхы уран аргануудые хэрэглэдэг.

**Ниитэ толилолгын стиль** олондо мэдээсэл тараадаг аргануудаар хүн зоной һанал бодолдо нүлѳѳлдэг (сонинууд, сэтгүүлнүүд, телевидени, афишанууд, букледүүд г.м.) Энэ стилиин ажалнууд олониитэ- политическэ лексикэтэй, сэгнэлтэтэй, уряалгатай байһаараа илгардаг.

**Яряанай стиль** хүн зоной хоорондоо харилсахада хэрэглэгдэдэг.

Эндэ уран hайханай стильдэ жэшээ абая.

*Бишыхан хγбγγн эхэ тээшээ мγлхихэдөө, ойлгосогγйгөөр өөрынгөө хэлэн дээрэ «эжы, бодогты!» гэhэндэл, аhан шадалаараа γгэлнэ.*

*Үбшэн эхэнь толгойгоо дэрэ дээрээ аргаахан эрьелдγγлжэ, тγрэhэн хγбγγнэйнгээ мγлхин дγтэлхые урин зулгыгаар хараад, монсогор харахан толгойень эльбэхэеэ гараа hарбайба. Теэд хγбγγн эхэмни юу γгэхэнь бэ, гар дээрээ абахаа гараа hарбайба ха юм гэhэндэл, зог татан шагнаархашаба.*

*«Хγбγγмни, γшөө мγлхи даа. Дγтэлжэ ябанаш. Эхэшни бодохо шадалгγй аад, шамайгаа γбэр дээрээ абаха аргагγй хэбтэнэб. Үшөө нэгэ бишыха дγтэлыш даа хγбγγмни, хγбγγмни… Шамаяа хγл дээрэш бодхоонгγй, гансаарайеш орхихомни» гэжэ хэлэхэ гэhэн аад, γбшэн эхэнэрэй хэлэн ээдэлдэн, эрьелдэжэ γгэнгγй, миин лэ уралынь халта хγдэлөөд, амияа табижархиба. (Г-Д. Дамбаев.)*

Энээхэн уран hайханай стилеэр бэшэгдэhэн хэhэг соо хэлэгдэhэн юумэнγγд нюдөөрөө хаража байhан шэнги тодо байна.

**Литературна - яряанай** стиль хадаа номой стильдэ дγтэрхы ба сценическэ хэлэндэ, персонажнуудай хэлэндэ, хγнγγдэй литературна хэлэндэ γзэгдэнэ.

***S 1.*** *Уншагты. Yгүүлэлэй сэдэбыень элирүүлэгты. Yгтэһэн хэһэг үгүүлэл болоно гэһэн бодол баталагты.*

**Үгэдѳѳ хүрэ!**

Нэгэтэ Гарма Дугар хоёр загаһа агнаха гэжэ хэлсэбэ. Тиигээд улаан хорхой малтаха гэжэ ябатараа, Жаргалтай уулзашаба.

- Хайшаа ошохотнайб?

- Хорхой малтахаяа. Загаһа агнахамнай гү?

- Агная. Гансал бариһан загаһаяа аб адляар хубаажа абахабди.

- Зай, зай. Тиигүүжэмди.

Гурбуулан шэбхэтэй газарта ошожо, улаан хорхой малтаад, нуурай эрье ошобод. Жаргалай хахуули загаһа ехээр татажа, нилээхэншье бариба. Гарма Дугар хоёрой хахуули бүри газар баранагүй. Нараншье доро орожо, гэртээ ябахаар болобо. Ябаха болоходоо, Гарма:

- Зай, загаһаяа хубаая,- гэбэ. Жаргал тодон абан:

- Нүхэд, хэмнай хэды шэнээниие баряаб, тэрээнээл абаг,- гэбэ.

-Яажа байна гээшэбши? Шил ѳѳрѳѳ аб адляар хубаахабди гээ һэмнайш, -гэбэ Гарма.

- Иигэхэ һэмши?! Хубаахал һаа, хубаая. Яагаа һѳѳл юмши?!- гэжэ Дугар дүтэлнэ. Тиихэдэнь Жаргал:

- Сохигты. Би хубаахагүйб, - гэнэ.

- Абагты саашань. Тиитэрээ хүнэй юумэ эдихэеэ һанаа хадаа…- гэжэ хэлээд, элһэн дээрэ һуушаба.

- Шинии юумэ бидэ эдихэеэ һанаагүйбди. Энээнһээ хойшо хэлэһэн үгэдѳѳ хүрэдэг бол,- гэжэ Дугар хэлээд, загаһаяа гурбан газа аб адляар хубаагаад, Жаргалай хубиие хүнэг соонь хээд ябашаба.

Д. Ошоров

***S 2.*** *Буулгажа бэшэгты, тиигээд саашань γргэлжэлγγлэгты.*

Хараасгайнууд далайн саанаhаа бусажа ерэбэ. Иишэ тиишээ ниидээд хγлгэнэд, сарай hарабшын хушалта доро шабар уургай заhана…